ເມືອງຄົງເຊໂດນ ແຂວງສາລະວັນສຳເລັດກອງປະຊຸມໃຫຍ່ຂອງອົງຄະນະພັກເມືອງຄັ້ງທີ VII
ໃນລະຫວ່າງວັນທີ 26-27 ພະຈິກ 2014 ຜ່ານມານີ້ເມືອງຄົງເຊໂດນໄດ້ດຳເນີນກອງປະຊຸມໃຫຍ່ຂອງຜູ້ແທນອົງຄະນະພັກເມືອງຂອງຕົນຂື້ນຢ່າງເປັນທາງການພາຍໃຕ້ການເປັນປະທານຂອງ ສະຫາຍ ສີເຮັງ ຫອມສົມບັດ ກຳມະການປະຈຳພັກແຂວງ-ຮອງເຈົ້າແຂວງໆສາລະວັນ, ສະຫາຍ ຄຳພຽງ ທຳມະວົງ ວ່າການເລຂາພັກເມືອງ-ເຈົ້າເມືອງຄົງເຊໂດນ, ບັນດາສະຫາຍ ຄະນະປະຈຳພັກເມືອງ, ຜູ້ແທນສົມບູນ 102 ສະຫາຍ, ຍິງ 7 ສະຫາຍ ແລະແຂກທີ່ຖືກເຊີນທັງຂັ້ນເມືອງ ແລະ ຂັ້ນແຂວງ ພ້ອມດ້ວຍພະນັກງານບໍານານປະຕິວັດອາວຸໂສເຂົ້າຮ່ວມເປັນຈຳນວນຫຼວງຫຼາຍ. ສະຫາຍ ຄຳພຽງ ທຳມະວົງ ໄດ້ຂຶ້ນຜ່ານບົດລາຍງານການເມືອງຂອງຄະນະບໍລິຫານງານພັກເມືອງໃນ 5 ປີຜ່ານມາ. ເຊິ່ງອົງຄະນະພັກເມືອງຄົງເຊໂດນກໍ່ໄດ້ຜັນຂະຫຍາຍ ແລະຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ VI ໄດ້ຮັບຜົນສຳເລັດຫຼາຍດ້ານເປັນຕົ້ນ: ແມ່ນໄດ້ເພີ່ມທະວີບົດບາດການນຳພາຂອງພັກຕໍ່ວຽກງານປ້ອງກັນຊາດ-ປ້ອງກັນຄວາມສະຫງົບຢ່າງຕັ້ງໜ້າ ເຊິ່ງເຮັດໃຫ້ທົ່ວເມືອງມີຄວາມສະຫງົບ – ເປັນລະບຽບຮຽບຮ້ອຍດີ; ຖືເອົາການພັດທະນາເສດຖະ ກິດເປັນໃຈກາງໂດຍສຸມໃສ່ການຜະລິດເປັນສິນຄ້າ, ແກ້ໄຂຄວາມທຸກຍາກຂອງປະຊາຊົນ ເຮັດໃຫ້ເສດຖະກິດຂະຫຍາຍຕົວຕໍ່ເນຶ່ອງລວມຍອດຜະລິດຕະພັນ (GDP) ເພີ່ມຂຶ້ນສະເລ່ຍ 11-12% ຕໍ່ປີ, ລາຍຮັບສະເລ່ຍ 9.296.000 ກີບ 1.162 ໂດລາສະຫະລັດຕໍ່ຄົນ/ຕໍ່ປີ; ວຽກງານວັດທະນະທຳສັງຄົມກໍ່ໄດ້ເອົາໃຈໃສ່ພັດທະນາຊັບພະຍາກອນມະນຸດດ້ວຍການຂະຫຍາຍຕາໜ່າງການສຶກສາໄປເຖິງເຂດຫ່າງໄກສອກຫຼີກ, ແກ້ໄຂສະພາບຂາດຄູສອນ, ຫ້ອງຮຽນ ແລະອຸປະກອນການຮຽນ ໄດ້ຍົກສູງຄຸນນະພາບການຮຽນ-ການສອນດີຂຶ້ນເປັນລະດັບ; ໄດ້ຂະຫຍາຍຕາໜ່າງສາທາລະນະສຸກລົງສູ່ຊົນນະບົດ 100% ຂອງຈຳນວນກຸ່ມບ້ານເຊິ່ງສາມາດຕອບສະໜອງອຸປະກອນແພດທີ່ທັນສະໄໝໄດ້ຈຳນວນໜຶ່ງ, ອັດຕາການຕາຍຂອງແມ່ ແລະເດັກຫຼຸດລົງ, ອາຍຸຍືນສະເລ່ຍເພີ່ມຂຶ້ນເປັນ 63 ປີ ແລະກໍ່ໄດ້ເອົາໃຈໃສ່ສຶກສາອົບຮົມການເມືອງແນວຄິດໃຫ້ຖັນແຖວພະນັກງານສະມາຊິກພັກ ແລະປະຊາຊົນບັນດາເຜົ່າ, ສ້າງໜ່ວຍພັກແຂງຮູ້ນຳພາຮອບດ້ານ ຕິດພັນກັບການສ້າງພັກໃຫ້ມີຄວາມໜັກແໜ້ນທາງດ້ານການເມືອງ-ເຂັ້ມແຂງດ້ານການຈັດຕັ້ງ, ເຝິກອົບຮົມລະດັບທິດສະດີການເມືອງຂັ້ນເລຂາ ໜ່ວຍພັກ-ນາຍບ້ານແລະ ຈັດສົ່ງພະນັກງານໄປຍົກລະດັບວິຊາສະເພາະທາງພາຍໃນແລະຕ່າງປະເທດຢ່າງເປັນລະບົບ ແລະຕໍ່ເນື່ອງ.
ກອງປະຊຸມໄດ້ປ່ອນບັດເລືອກຕັ້ງເອົາຄະນະບໍລິຫານງານພັກເມືອງຊຸດໃໝ່ ເຊິ່ງມີຜູ້ເຂົ້າສະໝັກເລືອກຕັ້ງທັງໝົດ 27 ສະຫາຍ, ຍິງ 4 ສະຫາຍ; ຜ່ານການປ່ອນບັດເລືອກຕັ້ງສາມາດເລືອກຄະນະບໍລິຫານງານພັກເມືອງຊຸດໃໝ່ໄດ້ 23 ສະຫາຍ, ຍິງ 3 ສະຫາຍ; ເຊິ່ງແມ່ນ ສະຫາຍ ບຸນປອນ ອາສາພິພັກ ເປັນເລາຂາຄະນະບໍລິຫານງານພັກເມືອງຄັ້ງທີ VII, ສະຫາຍ ບຸນທັນ ລືເດດມູນສອນ ຮອງເລຂາ-ປະທານກວດກາເມືອງ, ສະຫາຍ ກ່ຳ ແສງມະນີ ຮອງເລຂາພັກເມືອງ, ຄະນະປະຈຳພັກເມືອງ 4 ສະຫາຍ ແລະກຳມະການພັກເມືອງ 16 ສະຫາຍ. ຈາກນັ້ນ, ກອງປະຊຸມກໍ່ຍັງໄດ້ປ່ອນບັດເລືອກຕັ້ງເອົາຜູ້ແທນສົມບູນຈຳ ນວນ 19 ສະຫາຍ ແລະສຳຮອງຈຳນວນ 6 ສະຫາຍ ເພື່ອເຂົ້າຮ່ວມກອງປະຊຸມໃຫຍ່ຂອງອົງຄະນະພັກແຂວງສາລະວັນ ຄັ້ງທີ VIII ນຳອີກ.
ຕອນທ້າຍ, ກອງປະຊຸມຍັງໄດ້ຮັບຟັງຄຳໂອ້ລົມ ແລະໃຫ້ຄຳຄິດຄຳເຫັນຈາກ ສະຫາຍ ສີເຮັງ ຫອມສົມບັດ ກຳມະການປະຈຳພັກແຂວງ, ຮອງເຈົ້າແຂວງທີ່ຕາງໜ້າຄະນະປະຈຳພັກແຂວງເຂົ້າຮ່ວມກອງປະຊຸມຄັ້ງນີ້. ເຊິ່ງສະຫາຍກໍ່ໄດ້ຕີລາຄາລວມເຖິງການຈັດຕັ້ງປະຕິບັດໜ້າທີ່ວຽກງານ ຂອງອົງຄະນະບໍລິຫານງານພັກເມືອງຊຸດເກົ່າ (ຊຸດທີ VI) ແລະຊີ້ທິດເຍືອງທາງໃຫ້ຄະນະບໍລິຫານງານຊຸດໃໝ່ (ຊຸດທີ VII) ເພື່ອນຳໄປຈັດຕັ້ງປະຕິບັດ, ເຜີຍແຜ່ມະຕິຂອງກອງປະຊຸມໃຫຍ່ຄັ້ງນີ້ໃຫ້ເປັນແຜນງານ-ໂຄງການລະອຽດ, ໃຫ້ມີຜົນສຳເລັດຕາມລະດັບຄາດໝາຍທີ່ວາງໄວ້.
ເມືອງຄົງເຊໂດນເປັນເມືອງທີ 6 ຂອງແຂວງສາລະວັນ ທີ່ໄດ້ສຳເລັດການດຳເນີນກອງປະຊຸມໃຫຍ່ຜູ້ແທນອົງຄະນະພັກເມືອງ, ຄາດວ່າກອງປະຊຸມໃຫຍ່ຂອງເມືອງເລົ່າງາມແລະເມືອງສາລະວັນເຊິ່ງເປັນ 2 ເມືອງສຸດທ້າຍຂອງແຂວງຈະໃຫ້ສຳເລັດພາຍໃນເດືອນທັນວາ 2014 ນີ້./